Seun lewend begrawe: Pa 20 j. tronkstraf opgelê | Netwerk24
Deur Marietie Louw-Carstens 04 Maart 2021 16:36
'n Pa van Limpopo wat sy vyfjarige seun lewend in 'n vlak graf begrawe het, is Woensdag in die hooggeregshof in Polokwane tot 20 jaar gevangenisstraf gevonnis.
Lai Phepheng (36) van die Ngwanamatle-nedersetting in die Jane Furse-gebied het op 1 Desember 2019 sy seun, Thato (5), vermoor.
Mashudu Malabi-Dzhangi, woordvoerder van die nasionale vervolgingsgesag (NVG) in Limpopo, sê Phepheng het skuld beken op die aanklag van moord.
"Hy het aan die hof gesê hy was baie kwaad omdat sy vrou, Thato se ma, van hom geskei het en dit is waarom hy hom vermoor het."
Phepheng het Thato by sy ouma se huis in Germiston gaan haal terwyl sy gewese vrou by die werk was.
Hy het die seun na sy huis in Jane Furse geneem, waar hy hom lewend in 'n vlak graf in sy erf begrawe het.
Bure het etlike dae later onraad vermoed toe hulle nie die seun gesien het nie. Die polisie is ontbied, waarna in die vlak graf op die seuntjie se lyk afgekom is. Thato het in die vlak graf versmoor.
Adv. Sontaga Malefahlo, staatsaanklaer, het die hof gevra om Phepheng swaar te straf.
"Die moord op die onskuldig kind was gewelddadig en wreed. Hy het geweet sy seun is onskuldig, maar hy niks vir hom omgegee nie."
Malefahlo het gesê hoewel Phepheng berou getoon het, is dit nie genoegsame rede om hom nie 'n swaar vonnis op te lê nie.
"Die moord op vroue en kinders is 'n ernstige probleem in ons land en die howe moet 'n sterk boodskap stuur dat dié euwel nie geduld sal word nie."